### NN 25/2025 (14.2.2025.), Presuda Visokog upravnog suda Republike Hrvatske poslovni broj: Usoz-204/2023-6 od 27. siječnja 2025.

VISOKI UPRAVNI SUD REPUBLIKE HRVATSKE

233

PRESUDA

Visoki upravni sud Republike Hrvatske u vijeću sastavljenom od sudaca toga suda Senke Orlić-Zaninović, predsjednice vijeća, dr. sc. Sanje Otočan, Snježane Horvat Paliska, Jelene Rajić i mr. sc. Inge Vezmar Barlek, članica vijeća, uz sudjelovanje više sudske savjetnice-specijalistice Ivane Mamić Vuković, zapisničarke, u postupku ocjene zakonitosti općeg akta pokrenutog po zahtjevu Županijskog suda u Bjelovaru, Josipa Jelačića 1, Bjelovar, na sjednici održanoj 27. siječnja 2025.

presudio je

Ukida se Pravilnik o organizaciji i načinu naplate parkiranja (»Službeni glasnik Grada Osijeka«, broj: 19/2013.).

Obrazloženje

1. Županijski sud u Bjelovaru podnio je dana 16. svibnja 2023. zahtjev u smislu odredbe članka 83. Zakona o upravnim sporovima (»Narodne novine«, broj: 20/10., 143/12., 152/14., 94/16., 29/17., 110/21.) radi pokretanja postupka ocjene zakonitosti Pravilnika o organizaciji i načinu naplate parkiranja (»Službeni glasnik Grada Osijeka«, broj: 19/13. od 31. prosinca 2013., dalje: Pravilnik), zbog toga što je Pravilnik umjesto predstavničkog tijela donio gradonačelnik.

2. Povodom zahtjeva, a sukladno odredbi članka 158. u vezi s člankom 169. stavkom 1. Zakona o upravnim sporovima (»Narodne novine«, broj 36/24., dalje: ZUS) Visoki upravni sud je pokrenuo postupak ocjene zakonitosti predmetnog općeg akta.

3. Pozvan na očitovanje donositelj Pravilnika je dostavio obavijest iz koje proizlazi da je Pravilnik i dalje na snazi, ali da je u tijeku postupak predlaganja novog pravilnika o organizaciji parkiranja.

4. Zahtjev je osnovan.

5. Predmetni Pravilnik donio je gradonačelnik Grada Osijeka, temeljem članka 34. stavka 1. točke 5. i 6. Statuta Grada Osijeka (»Službeni glasnik Grada Osijeka«, broj: 6/01., 3/03., 1A/05., 8/05., 2/09., 9/09., 13/09., 9/13. i 11/13. – pročišćeni tekst) i članka 3. Odluke o održavanju javnih parkirališta za osobna vozila komunalnom djelatnošću (»Službeni glasnik Grada Osijeka«, broj: 1/97., 4/97., 4A/99., 5/04., 9/09. i 10/12. – pročišćeni tekst), koji nisu valjana pravna osnova za donošenje općeg akta, kojim se reguliraju uvjeti organizacije i naplate parkiranja na području jedinice lokalne samouprave.

6. Ovlašteni donositelj ovakvog općeg akta je predstavničko tijelo jedinice lokalne samouprave i to na temelju ovlasti iz članka 5. stavka 1. točke 6. i 11. Zakona o sigurnosti prometa na cestama (»Narodne novine«, broj: 67/08., 48/10., 74/11., 80/13., 158/13., 92/14., 64/15.,108/17., 70/19., 42/20. – dalje ZSPNC-a) i članka 35. stavka 1. točke 2. Zakona o lokalnoj i područnoj (regionalnoj) samoupravi (»Narodne novine«, broj: 33/01., 60/01., 129/05., 109/07., 125/08., 36/09., 150/11., 144/12., 19/13., 137/15. – pročišćeni tekst, 123/17., 98/19. i 144/20.). Odredbom članka 5. stavka 1. točke 6. ZSPNC-a, propisano je da jedinice lokalne i područne (regionalne) samouprave, u skladu s odredbama ovoga Zakona, uz prethodnu suglasnost ministarstva nadležnog za unutarnje poslove, uređuju promet na svom području tako da određuju parkirališne površine i način parkiranja, zabrane parkiranja i mjesta ograničenog parkiranja.

7. Radi provjere važenja predmetnog Pravilnika, Sud je uvidom u službene internetske stranice Grada Osijeka utvrdio da je Pravilnik još uvijek na snazi, nije zamijenjen odgovarajućim općim aktom ovlaštenog donositelja.

8. S obzirom na utvrđenu nezakonitost – odsutnost valjane pravne osnove donošenja ovog općeg akta i nezakonitosti glede ovlaštenika za donošenje, valjalo je na temelju članka 163. stavka 3. ZUS-a ukinuti Pravilnik u cijelosti, koji će, shodno odredbi stavka 4. istog članka, prestati važiti danom objave ove presude u »Narodnim novinama«.

Poslovni broj: Usoz-204/2023-6

Zagreb, 27. siječnja 2025.

Predsjednica vijeća
 Senka Orlić-Zaninović, v. r.